**PRIOPĆENJE ZA JAVNOST**Petra Buljević Zdjelarević, Ured za odnose s javnošću **Institut Ruđer Bošković** /Bijenička cesta 54/ 10 000 Zagreb/Croatia   
**T.** + 385 1 457 1269 / **M**. +385 99 267 9514 / **@** [info@irb.hr](mailto:info@irb.hr)   
[irb.hr](http://www.irb.hr/) / [FB](https://www.facebook.com/irb.hr) | [TW](https://twitter.com/institutrbC:/Users/Korisnik/Documents/Custom%20Office%20Templates)  / [vimeo](https://vimeo.com/institutrb)  / l[inkedin](https://hr.linkedin.com/in/petrabuljeviczdjelarevic)

**Ne dvoji, već odi na 'Ruđer' i zaviri u budućnost!**

**ZAGREB, 7.5.2019. - Otvoreni dan (ODI) Instituta Ruđer Bošković (IRB), najveća popularno-znanstvena manifestacija IRB-a, ove će se godine održati u subotu 18.5.2019. od 10 do 17 sati.**

**Bez znanosti nema budućnosti!**

Zamislite kako bi svijet izgledao bez nekih od najvećih otkrića hrvatskih znanstvenika. Bez modela atoma i teorije sila Ruđera Boškovića, izmjenične struje Nikole Tesle, bez električne žarulje Franje Hanamana ili pak bez antibiotika azitromicina kojeg su 80-tih godina prošlog stoljeća razvili hrvatski znanstvenici ili nekih drugih izuma. Niste sigurni? A zamislite svijet bez interneta, umjetne inteligencije, mobilnih uređaja… Nezamislivo, zar ne? Kad postavimo ovakva pitanja, neupitna je tvrdnja da budućnosti nema bez znanosti i inovacija!

''Na 'Ruđeru' čak više od petsto znanstvenika i istraživača svaki dan radi brojna zanimljiva istraživanja iz fizike, kemije, biologije, medicine te istraživanja mora i okoliša. Jedan mali dio toga pokazat ćemo posjetiteljima u sklopu ovogodišnjeg Otvorenog dana.

Uvjereni smo da će tradicionalno bogati program interaktivnih radionica, pokusa i predavanja u festivalskom ozračju na ovogodišnju temu 'ODI! Zaviri u budućnost' i ove godine privući brojne posjetitelje.'' – kazala je dr. sc. Dunja Šamec, koordinatorica događanja.

Sjajnu znanstvenu avanturu i kvalitetu programa do sada je potvrdilo preko 35.000 posjetitelja koji su posjetili Institut u sklopu ove najveće popularno-znanstvene manifestacije.''

**Odi, zaviri u prašinu budućnosti, gene, crvene i plave protone, svemir…!**

Za posjetitelje smo pripremili čak 14 istraživačkih postaja gdje će moći sudjelovati u interaktivnim pokusima, pretraživati svijet elektronskim i fluorescencijskim mikroskopom i saznati kako ljudske stanice izgledaju kad ih obojimo. S molekularnim biolozima saznat će kako možemo popraviti stanice da nam pomognu u liječenju virusnih bolesti, ali i naučiti kako živi jedna ameba. Saznat će kakva je budućnost morskog svijeta koji nas okružuje te kako ga možemo sačuvati za buduće generacije. Ruđerovci će otkriti i zašto svi ljudi na Zemlji ne izgledaju jednako te zbog čega neki ljudi imaju plave, a neki smeđe oči, ali i što to kosu čini kovrčavom, te što nas to razlikuje od biljaka i životinja.

Uz pomoć fizičara posjetitelji će ubrzavati čestice i istraživati stvarnost očima visokoenergijskih ionskih snopova, saznati da svaka prašina nije samo prašina te da male čestice prašine predstavljaju velike mogućnosti u budućnosti! U budućnost će ih odvesti i istraživačka postaja svemira te plavi i crveni protoni. Zašto je kemija najbolja stvar ikad, najmlađi će posjetitelji moći otkriti u velikom šatoru na livadi, a naši će im kemičari otkriti i kako uz pomoć prekrasnih i pravilnih kristala možemo otkriti kako izgledaju molekule koje ih stvaraju. (<https://odi2019.irb.hr/Punktovi>)

**Predavanja za sve uzraste!**

Predavanja smo i ove godine prilagodili različitim uzrastima odnosno za dobnu skupinu do 14. godina i za one starije od 14. godina. Tako će naši najmlađi posjetitelji moći saznati jesmo li sami u svemiru, kako živimo s bakterijama, zašto neke stanice svijetle u mraku, zašto je more slano i tko u njemu živi te kako možemo sačuvati pitku vodu i naše zdravlje. One starije od 14. godina čekaju zanimljiva predavanja o forenzici hrane, svijetloj i tamnoj strani lijekova, o našoj DNA i telomerama, periodnom sustavu elemenata, materijalima i energijama te Higgsovom bozonu. ([https://odi2019.irb.hr/Predavanja](http://odi2019.irb.hr/Predavanja))

**Bez znanja, nema imanja!**

S Otvorenog dana ponovno želimo poslati jasnu poruku svim građanima da znanost nije bauk i da je dostupna i zanimljiva svim uzrastima, da je korisna i neophodna za napredak modernog društva. Povrh toga, želimo naglasiti da je znanje neprocjenjiv kapital svake zemlje pa ćemo u skladu s time simboličnim nagradama nagraditi pokazano znanje naših posjetitelja. Stoga smo na programskim letcima koje smo pripremili za posjetitelje izdvojili posebno mjesto koje je rezervirano za 'žig znanja'. Zadatak posjetitelja je sakupiti 5 različitih žigova, i to barem 2 žiga s predavanja te 3 žiga s različitih istraživačkih postaja i ubaciti listić s podacima u kutiju za završno izvlačenje.

**Europska noć istraživača**

Ove godine Otvoreni dan IRB-a provodi se u sklopu aktivnosti projekta "Techno-Past Techno-Future: European Researchers' Night (TPTF\_ERN)" koji je financiran u okviru Marie Sklodowska Curie akcije Okvirnog programa za istraživanje i inovacije – Obzor 2020.

**KORISNE POVEZNICE:**

* STRANICA DOGAĐANJA: <http://odi2019.irb.hr/>
* FACEBOOK DOGAĐANJE: <https://www.facebook.com/events/418028145693251/>
* INSTAGRAM: <https://www.instagram.com/otvoreni_dan_instituta/>
* EUROPSKA NOĆ ISTRAŽIVAČA: <https://eunightcro.eu/europska-noc-istrazivaca-u-rh-2018-2019/>

**DODATNE INFORMACIJE:**

**Tradicija potvrđena kvalitetom**

Otvoreni dani Instituta Ruđer Bošković (ODI) organiziraju se svakih par godina počevši od 2004. godine. Idejni začetnik ove manifestacije je pok. dr. sc. Greta Pifat-Mrzljak, koja je svoj entuzijazam prenijela mlađim generacijama. Tijekom prethodnih manifestacija Institut je ukupno posjetilo preko 35 000 posjetitelja. Naši posjetitelji su učenici osnovnih i srednjih škola, ne samo s područja Zagrebačke županije, već iz svih dijelova Hrvatske: Rijeke, Splita, Pule, Varaždina, Vinkovaca, Slavonskog Broda, Sinja, Korčule, kao i iz susjedne Bosne i Hercegovine. Institut Ruđer Bošković cijeni entuzijazam profesora koji iz godine u godinu dovode nove generacije svojih učenika i zahvaljuje im na njihovom trudu!

**Znanost nije bauk!**

Program je posebno usmjeren na učenike završnih razreda osnovnih škola te učenike srednjih škola, kojima želimo pomoći u donošenju važne životne odluke o izboru budućeg zanimanja i studija koje će pohađati, kao i studente početnih godina studija prirodnih, medicinskih, tehničkih i poljoprivrednih znanosti. Iz tog razloga i ove smo godine omogućili i online prijavu za sve zainteresirane škole.

Povrh toga, cilj je ovakvih događanja motivirati sve građane da, bez obzira na obrazovanje, status, godine, spol ili nacionalnost, pristupe znanosti hrabro i s velikom dozom znatiželje te na taj način doprinesu stvaranju pozitivnog svjetonazora o važnosti znanja i znanosti. IRB također želi građanima pokazati kako se uložena javna sredstva koriste za razvoj društva, visokog obrazovanja i stvaranja boljih životnih uvjeta za sve građane.

**Važne napomene!**

Ukoliko dolazite gradskim prijevozom, autobusi 106, 201, 226, 238 polaze svakih desetak minuta s Kaptola. Napominjemo da ulazak i parkiranje osobnim vozilom ili autobusom u krugu IRB-a nije moguće. Najbliži parking nalazi se kraj Mirogoja na vrhu ulice Srebrnjak ili kraj glavnog ulaza na groblje Mirogoj.

Otvorene dane 2019. možete pratiti i na društvenim mrežama pod #ODI2019!